**Cuspair an Òrain – Camanachd Ghlaschu**

Chan eil teagamh nach robh e na chleachdadh ann an iomadh àite a bhith ri iomain air Latha na Bliadhn' Ùire.

Chumadh an iomain mu bheil an t-òran seo le Comann Chamanachd Ghlaschu air seann Latha na Bliadhn' Ùire 1876, ann am Pàirc na Bànrigh.

B' e madainn Disathairne a bh' ann agus choinnich mu leth-cheud air Sràid an Dòchais, far an robh àite aig Comunn Gàidhealach Ghlaschu, agus choisich iad gu Pàirc na Bànrigh le pìobaire, fear MacArtair, air an ceann. Anns an leabhar [Màiri Mhòr nan Òran](https://www.bbc.co.uk/alba/oran/people/mairi_nic_a_phearsain_mairi_mhor_nan_oran/) (Comann Litreachas Gàidhlig na h-Alba, 1998) tha an t-Ollamh Dòmhnall Meek a' foillseachadh litir a sgrìobh Màiri gu caraid, Iain MacIllEathain ann am Beàrnasdail, 's i ag innse mun ullachadh a rinneadh an oidhche ron ghèam.

"Nam bithinn cho beartach 's a tha mi cho bochd, bheirinn punnd Sasannach gum biodh tu far a bheil mise nochd, ann an Talla Mòr nan Gàidheal ann an Glaschu; mo dhà mhuilichinn gum ghuaillean, 's am fallas gam dhalladh a' fuineadh agus a' bruich bhonnach dha na gillean-Callainn; ceann-suidhe na fàrdaich na shuidhe ann an teas-meadhan trì fichead caman, gan cuir air dòigh airson an là màireach.

Tha sinne a' falbh am màireach gu Pàirc na Bànrigh, trì fichead gille tapaidh Gàidhealach; deich air fhichead fon fhèileadh agus deich air fhichead le briogaisean-glùine len cuid chaman air an guaillean, pìobairean romhpa agus às an dèidh, agus mi fhèin le each is càrn làn chliabh bhonnach is mulchag chaise uiread ris a' ghealaich, agus deur beag den Tòiseachd a chur spreigidh anns na gillean."

(air a thogail bho làrach-lìn Bliadhna nan Òran - 17.7.2019

<https://www.bbc.co.uk/alba/oran/orain/camanachd_ghlaschu/>